钦定古今图书集成/明伦汇编/交谊典/第025卷 > 《周礼》 > 《忆昨行寄吴中诸故人》明·高启
## 钦定古今图书集成/明伦汇编/交谊典/第025卷 > 《周礼》 > 《忆昨行寄吴中诸故人》明·高启

忆昨结交豪侠客，意气相倾无促戚。十年离乱如不
知，日费黄金出游剧。狐裘蒙茸欺北风，霹雳应手鸣
雕弓。桓王墓下沙草白，仿佛地似辽城东。马行雪中
四蹄热，流影欲追飞隼灭。归来笑学曹景宗，生击黄
獐饮其血。皋桥泰娘双翠蛾，唤来尊前为我歌。白日
欲没奈愁何，回潭水绿春始波。此中夜游乐更多，月
出东山白云里，照见船中笛声起。惊鸥飞过片片轻，
有似梅花落江水。天峰最高明月登，手接飞鸟攀危
藤。龙门路黑不可上，松风吹灭岩中灯。众客欲归我
不能，更度前岭缘崚嶒。远携茗器下相候，喜有白首
《楞伽》僧。馆娃离宫已为寺，香迳无人欲愁思。醉题高
壁墨如鸦，一半欹斜不成字。夫差城“南天下稀，狂游
累日忘却归。座中争起劝我酒，但道饮此无相违。自
从飘零各江海，故旧如今几人在。荒烟落日野乌啼，
寂寞青山颜亦改。须知少年乐事偏，当饮岂得言无
钱。我今自算虽未老，豪健已觉难如前。去日已去不
可止，来日方来犹可喜。古来达士有名言，只说人生
行乐耳。”